‘Matsafi da Sarki’
By . | Publish Date: May 11 2018 3:00AMBarkanmu da warhaka Manyan gobe tare da fatan ana lafiya. A yau na kawo muku labarin ‘Matsafi da Sarki’. Labarin ya yi nuni ne ga rashin godiyar Allah. A sha karatu lafiya .
An yi wani Sarki a wani kauye wanda ke da tarin dukiya wacce iyalansa da jikokinsa za su iya amfani da ita har tsawon rayuwarsu ko bayan ransa.
An shaidi Sarkin a kan son abin duniya da hadama da kuma rashin godiyar Allah. Sannan yana da wata ’ya kyakkyawa wacce babu abin da ya fi kauna a rayuwarsa irin wannan ’yar tasa.
Ran nan sai wani bako ya shiga garinsu. Wannan bakon na isa sai nufin gidan sarki. Ya bayyana masa cewa shi matsafi ne kuma ya zo ne don ya taimakawa mutanen garin don su samu arziki.
Sarki na jin haka sai ya ja bakon zuwa wani lambunsa da ke bayan gidansa. Ya bukaci matsafin ya yi masa abun da zai sa komai ya taba a lambun ya koma zinare.
Bayan matsafin ya buga kasa da yin wadansu siddabaru sai ya bukaci Sarki ya tafi kuma daga lokacin duk abin da ya taba zai koma zinare. Hakan kuwa ta faru, Sarki na komawa gida sai ya shiga taba komai na gidan inda suke komawa na zinare har fadawansa na yi masa kirari da cewa gidan ya canza don komai ya zama na zinare. Haka Sarki ya rika taba komai na gidan yana komawa na zinare hatta ’ya’yan itatuwa da abinci da sauransu duk sun koma na zinare.
A ranar dai Sarki ya wuni sai tabe-tabe yake yi har ya gaji. Can sai ga ’yarsa da ya fi kauna ta nufo sa a guje tana yi masa barka da zuwa. Yana taba ta koma gunkin zinare nan fa hankalinsa ya yi matukar tashi.
Ba tare da bata lokaci ba ya nufi wajen da matsafi yake don ya mayar masa da ’yarsa ta koma asalinta na mutum. Nan ne matsafi ya shaida wa Sarki idan ya mayar masa da ita mutum, to duk abin da ya taba a baya su ma za su koma kamar yadda suke. Nan take Sarki ya amince kuma ya yi nadamar kwadayin tarin zinare da hakan ya kusa jefa shi cikin halaka.